ΓΡΑΠΤΗ ΕΡΩΤΗΣΗ P-0904/97 υποβολή: Wolfgang Kreissl-Dφrfler (V) προς την Επιτροπή (5 Μαρτίου 1997)

Θέμα: Στάση της Επιτροπής έναντι της πρωτοβουλίας Care and Fair

Στην απάντησή της στην ερώτησή μου Ρ-0050/97 ((ΕΕ C 138, 5.5.1997, 182. )) σχετικά με το σήμα Rugmark η Επιτροπή εξέφρασε γενικότερα επιφυλάξεις όσον αφορά τις κοινωνικές σφραγίδες ποιότητας (τα λεγ. Fair Trade Label) για τα προϊόντα που παράγονται χωρίς την εργασία παιδιών.

Μια άλλη «Δράση κατά της εργασίας παιδιών», η πρωτοβουλία Care and Fair των ευρωπαίων εμπόρων ταπήτων πρότεινε, για την καταπολέμηση της εργασίας παιδιών, να επιβληθεί εισφορά 2% σε όλες τις εισαγωγές χειροποίητων ταπήτων στην ΕΕ. Σε εγκύκλιό της, τα τέλη Ιανουαρίου του 1997, υποστηρίζει ότι η Επιτροπή καταρχήν χαιρέτισε την εν λόγω πρωτοβουλία και υποσχέθηκε να την εξετάσει.

Είναι ορθός ο ισχυρισμός αυτός της πρωτοβουλίας Care and Fair;

Σε άλλο δημοσίευμα (Peter Siegel, Das Terra-Prinzip, Στουτγάρδη 1996) επισημαίνεται μάλιστα θετική ανταπόκριση εκ μέρους μελών της Ευρωπαϊκής Επιτροπής. Ποιά είναι τα μέλη της Επιτροπής που έχουν ταχθεί υπέρ της πρότασης για την επιβολή αυτής της εισφοράς επί των εισαγωγών;

Πότε πραγματοποιήθηκαν οι συνομιλίες που αναφέρει η πρωτοβουλία Care and Fair;

Σε ποιές περαιτέρω ενέργειες προτίθεται να προχωρήσει σχετικά η Επιτροπή;

Απάντηση του κ.Marin εξ ονόματος της Επιτροπής (2 Aπριλίου 1997)

Τον Ιούνιο του 1995 υπάλληλοι της Επιτροπής συναντήθηκαν με ομάδα εισαγωγέων χειροποίητων χαλιών, που αντιπροσώπευε την πρωτοβουλία «Care and Fair» που αποσκοπεί στη συγκέντρωση χρημάτων στην Ευρώπη τα οποία θα μπορούν να χρησιμοποιηθούν για προγράμματα προνοίας στην Ασία και απ'τα οποία θα επωφελούνται νέοι πρώην εργαζόμενοι στην ταπητουργία και οι οικογένειές τους, μέσω εθελοντικής εισφοράς ύψους 1% επί της αξίας των εισαγομένων χαλιών από τους συμμετέχοντες εισαγωγείς.

Στη συνάντηση του Ιουνίου 1995 και οι δύο πλευρές συμφώνησαν για την ανάγκη να βρεθούν πρακτικά και αποτελεσματικά μέσα για την αντιμετώπιση του προβλήματος της παιδικής εργασίας στην βιομηχανία χειροποίητων χαλιών και ήταν πρόταση της ένωσης εισαγωγέων ανατολίτικων χαλιών να επιβληθεί μια γενική εισφορά κατά την εισαγωγή, ύψους 2%, σε όλα τα χεριοποίητα χαλιά που εισέρχονται στην Κοινότητα, η οποία θα καταβάλλεται από τους εισαγωγείς. Οι δασμοί που θα συγκεντρώνονται με τον τρόπο αυτό από τις τελωνειακές αρχές στα κράτη μέλη, θα πηγαίνουν μετά στην πρωτοβουλία»Care and Fair» προς όφελος των προγραμμάτων προνοίας.

Οι διαβουλεύσεις που επακολούθησαν έδειξαν ότι η επιβολή εισφοράς αυτού του τύπου ήταν, αφενός, μη πρακτική και, αφετέρου, ότι η Επιτροπή δεν θα μπορούσε να υποστηρίξει μια πρωτοβουλία που στηρίζεται στην επιβολή εισφορών αυτού του τύπου επειδή έρχεται σε αντίθεση με την αρχή βάσει της οποίας τα εισοδήματα του προϋπολογισμού δεν μπορούν να αυξάνουν για τη χρηματοδότηση ειδικών ενεργειών.

Η Επιτροπή δεν γνωρίζει να έχει επίσημα εκφράσει κάποιο από τα μέλη της ευνοϊκή γνώμη γι' αυτή την πρόταση ιδιαίτερου εισαγωγικού δασμού.

Η Επιτροπή χρηματοδοτεί τώρα ένα πρόγραμμα με την Διεθνή Οργάνωση Εργασίας (ΔΟΕ) για να αντιμετωπισθεί το πρόβλημα της εργασίας παιδιών στο Πακιστάν. Ελπίζεται ότι η πείρα που θα αποκτηθεί από την εφαρμογή του προγράμματος αυτού θα επιτρέψει στην Επιτροπή να σχεδιάσει περαιτέρω προγράμματα και πρωτοβουλίες σε άλλες χώρες όπου σε μεγάλο ποσοστό εργάζονται παιδιά.